**Nassuiaatit nalinginnaasut**

**1. Aallaqqaasiineq**

Siunnersuut aningaasarsianit akileraarutit pillugit Inatsisartut inatsisaannut allannguutinik assigiinngitsunik arlalinnik imaqarpoq.

Siunnersuut akileraartarnermik aaqqissuusseqqinnermi alloriarnermut siullermut ilaavoq. Naligiinnginnerup annikillisinneqarnissaa inuillu ataasiakkaat sulinissamut kajumissuseqarnerulersinneqarnissaat Naalakkersuisut kissaatigaat. Sulinermut ilanngaatip qaffanneqarnissaa tassani ilaavoq.

Pingaartumik motoorinut akitsuutit allanngortinnerisigut aammalu inuit ernianut aningaasartuutinut ilanngaataasa atorunnaarsikkiartuaarneratigut qaffaaneq aningaasalersorneqassaaq. Ilanngaatit Kalaallit Nunaanni inissianik pisinermi, iluarsaassinermi sanaatornermilu ernianut aningaasartuutinut ilaatigut tapiissutit aamma ilinniagaqarnersiutinik taarsigassarsianut ernianut aningaasartuutit ilaatigut taarsissavaat.

Pingaartumik plug-in-hybrid biilinut eqqussinermut motoorinullu akitsuutinik allanngortitsineq, suliffeqarnermut ilanngaatip qaffaataanut annertuumik aningaasalersuinermut iluaqutaassaaq. Allanngortitsinermi pingaartumik plug-in-hybrid biilinik pisinissamut piginnittuunissamullu akileraarutitigut tapiissutit annertuut, pingaartumik qaffasissumik aningaasarsiaqartunut iluaqutaasimasut, peerneqassapput. Taamaalilluni iluarsaaqqinnermut aningaasalersuineq, iluarsaaqqinnerup aningaasaqarnikkut naligiinnerulersitseqataanissaanik kissaateqarnermut, naapertuutissaaq.

Suliffeqarfiit suliffeqarfissuarni imminnut atasut akunnerminni akinik piumasaqaatinillu aalajangiisarnerannut suliniuteqarnerulernerup ilaatut, suliffeqarfiit suliffeqarfissuarni imminnut atasut akornanni akinik piumasaqaatinillu aalajangiisarnerannut killigititat malittarisassani aalajangersarneqartut qaangeraangatigit, akileraartussaatitaasut tamassumunnga uppernarsaatinik ingerlaavartumik nassiussisussaatitaanerat pillugu malittarisassiornissamut Nalaakkersuisut piginnaatinneqassasut, siunnersuutigineqarpoq. Aammattaaq siunnersuutigineqarpoq, nuussinerit nakkutigineqartut pillugit paasissutissanik nassiussinissamut piffissamut killigititaq erseqqissarneqassasoq aammalu paasissutissat elektroniskimik tunniunneqartassasut aalajangersarneqassasoq.

Siunnersuut pisortat ikiorsiissutaat pillugit Inatsisartut inatsisissaattut siunnersuutip kinguneranik aaqqiissutinik aamma imaqarpoq, taakku pisortat ikiorsiissutaanni akit qaffasissutsimikkut ikiorsiissutit akileraaruserneqartussaatitaasunik isertitaanerat tunngavigalugu aalajangerneqartutut ikiorsiissutinngortinneqarnerat kingunerissallugu. Tulliullugu pisortat ikiorsiissutaasa akileraaruserneqarneq ajortut ilaat pillugit aalajangersakkat nutarterneqarnissaat siunnersuummi siunertaavoq.

**2. Siunnersuummi immikkoortut pingaarnerit**

*2.1. Suliffeqarnermut ilanngaatit*

Suliffeqarnermut ilanngaat 2020-mut atuutilersumik atuutsinneqalerpoq aammalu suliffeqarnermi isertitat, inummut aamma nalinginnaasumik ilanngaammit annertunerussutaasa 7 procentiannik annertussuseqarluni, taamaattoq annerpaamik 9.800 koruuniussalluni. Akinut iluarsiinermi 2022-mi suliffeqarnermut ilanngaat annerpaamik 10.356 koruuniuvoq.

Siunnersuutigineqarpoq 2023-mi suliffeqarnermut ilanngaat qaffatsinneqassasoq, taamaalilluni suliffeqarnermut ilanngaat, suliffeqarnermi isertitat 14,3 procentiattut annertussuseqalissalluni. Tamatuma saniatigut siunnersuutigineqarpoq, suliffeqarnermut ilanngaammut annerpaaffissaq qaffatsinneqassasoq, taamaalilluni ilanngaat 2023-mi annerpaamik 20.000 koruuninngorsinnaalluni. Ilanngaatip tamakkerlugu atorneqarnerani, akileraarutinut akigititap 42 aamma 44 procentiunerani, siunnersuut isertitatigut 4.050 koruunit aamma 4.243 koruunit missaannik siuariartitsissaaq.

Suliffeqarnermut ilanngaatini siulliullugu siunertaq tassaavoq suliffeqartut amerlinissaat aappassaatullu inuit sulisut appasissumik isertitaqartartut (”working-poor”) isertitaasa annertusineqarnissaat.

Suliffeqarnermut ilanngaatit qaffaataat aningaasalersorneqassaaq. Tamassuma kinguneraa suliffeqarnermut ilanngaatip qanoq annertutiginissaata qanorlu amerlatigisut ilanngaateqassanersut oqimaaqatigiissaarneqarnerat. Amerlanerusut ilanngaateqartillugit inunnut ataasiakkaanut ilanngaatit annikinnerulissapput. Ataatsimut isigalugu naliliisoqarpoq ilanngaatit appasissumik isertitaqartartunut tunngatinneqarpata, suliffeqartut amerlassusaannut sunniuteqarnerulissasoq. Tamassumunnga pissutaavoq inunnut qaffasissumik isertitaqartunut sanilliullugu inuit appasissumik isertaqartartut sunneruminarnerulaarnissaat. Tamatuma saniatigut matumani qaffasissumik isertitanit akileraarutip katitigaanerani unammilligassat annertunerupput. Tassa imaappoq akileraarutip saniatigut isertitatigut siuariarneq, isumaginninnikkut ikiorsiissutit appartinneqarnerannik, malitseqarluni. Suliffeqalernermi aningaasaqarnikkut siuariarneq taamaattumik annikissinnaavoq. Siunnersuut qaffasissumik isertitanit akileraarummik appartitseqataassaaq, taamaaliornermilu suliffeqalernissaq kajuminnarnerulersissallugu.

*2.2. Inuit ernianut aningaasartuutaasa ilanngaatigineqarsinnaatitaanerisa annikillisinnera*

Siunnersuutip immikkoortua taanna inatsisissatut siunnersuutit marluk ataatsimoortut ilagaat. Aningaasarsianit akileraarutit pillugit Inatsisartut inatsisaannik allannguinissamik siunnersuummi matumani akileraartarneq pillugu inatsimmi pissutsit allannguutinut atasut tusarniaanermilu akissutit kisimik allaaserineqarput. Ernianut tapiissutinik aaqqissuussinermik tunuliaqutaasunik ataatsimut isigalugu allaaserinninneq pillugu ernianut tapiissutit pillugit Inatsisartut inatsisissaattut siunnersuummut allannguutillu kingunissaannut nassuiaatit innersuussutigineqarput.

Ernianut aningaasartuutit aningaasarsianit akileraarutit pillugit Inatsisartut inatsisaanni § 15 atuuttoq malillugu ilanngaatigineqartarput. Ernianut aningaasartuutit tassaapput ernianut toqqaannartumik aningaasartuutit aamma taarsigassarsiniartarfinnut tapersiissutit. Inissiamik pisinissamut taarsigassarsiat, angallammik, biilimik pisinissamut imaluunniit atuinermut taarsigassarsiat pineqarnerat apeqqutaatinnagu aningaaserivinni, taarsigassarsiniartarfinni taarsigassarsianut ernianut aningaasartuutit ilanngaatigineqartarput. Kisiannili akileraarutinik akitsuutinillu akiliinnginnermi erniat ilanngaatigineqarsinnaanngillat.

Siunnersuutigineqarpoq ernianut aningaasartuutinik inuussutissarsiornermut tunngassuteqanngitsunik ilanngaateqarsinnaatitaaneq 2028-mit siumullu ernianut aningaasartuutit inuussutissarsiornermut tunngassuteqanngitsut ilanngaatigineqarsinnaajunnaarnissaasa tungaanut annikilliartortinneqassaaq. Taarsiullugu ernianut tapiissutit pillugit Inatsisartut inatsisaatigut inunnut ernianut aningaasartuuteqartunut inissianut nammineq pigisanut imaluunniit piginneqatigiit pigisaannut aamma ilinniagaqarnersiutinut taarsigassarsianut atorneqartunut tapiissuteqartoqassasoq.

Siunnersuutigineqarpoq annikilliartortitsineq imatut pissasoq:

|  |  |  |  |  |  |
| --- | --- | --- | --- | --- | --- |
| **Ukioq aningaasarsiorfiusoq** | 2024 | 2025 | 2026 | 2027 | 2028 siumullu |
| **Ilanngaateqarsinnaatitaaneq** | 80 procentit |  60 procentit | 40 procentit | 20 procentit | 0 procenti |

Inuussutissarsiornermi ernianut aningaasartuutinik ilanngaateqartarnermut tunngatillugu allannguuteqanngilaq, tassani suli tamakkiisumik ilanngaateqartoqarsinnaavoq. Inuussutissarsiornermi ernianut aningasartuutit tassaapput ernianut aningaasartuutit inuussutissarsiornermi aningaasarsiornissamut, tamassumunnga qulakkeerinninnissamut ingerlatiinnarneqarnissaanullu akiliutigineqartut. Ernianut aningaasartuutit inuttut nammineq imaluunniit inuussutissarsiornermi siunertanut atorneqarnersut aalajangeruminaakkajuttassaaq.

Ilanngaatit aalajangersimasut inatsimmi § 21-mi aalajangersarneqartut allannguuteqanngillat. Ilanngaatit aalajangersimasut 2023-mi 10.000 kr.-nik annertussuseqarput. Sulisut kattuffiinut, inuussutissarsiornermi ernianut aningaasartuutit aamma akileraarusiinermi ilanngaatit ilanngaatit aalajangersimasut qaanginngippatigit akileraartartut ilanngaatit aalajangersimasut ilanngaatigisinnaavaat.

*2.3. Suliffeqarfimmik atorunnaarsitsinermi pissarsianik tamarmiusunik akileraarusiineq*

Siunnersuutigineqarpoq suliffeqarfimmik atorunnaarsitsinermi pissarsianit tamarmiusunit inunnut akilerneqartunit akileraartussaatitaalersoqassasoq.

Siunnersuut malittarisassamik allamik malittarisassamut ilaanngitsumik illersuutaasumik malittarisassiaavoq nutaaq. Aalajangersakkami siunertaavoq suliniuteqarnermi suliffeqarfiit pisut ilaanni nammineq aalajangikkamik akiliisinnaajunnaarnermik siunertaanngitsumik akileraarutitigut iluaquteqarnissamut atuisinnaanerisa pinngitsoortinnissaa.

Inatsit atuuttoq

§ 86, imm. 2 malillugu suliffeqarfimmit pissarsiat tamarmik pissarsiatut isigineqarput, tassani pineqaratik piginneqataassutinik pisinani piginneqataassutit pissarsiat aamma suliffeqarfimmik inaarutaasumik atorunnaarsitsinermut atatillugu atorunnaarsitsinermi pissarsiat.

Tamassuma kinguneraa suliffeqarfiup piginnittuminut pissarsisitsissutai aallaaviusumik pissarsianit akileraarutitut akileraarutigineqartarnerat. Tassanili pineqanngillat atorunnaarsitsinermi pissarsiat, tassa suliffeqarfimmik inaarutaasumik atorunnaarsitsinermi akilerneqartut.

Suliffeqarfimmik atorunnaarsitsinermi pissarsianik tamanik akileraarusiisannginnermi suliniuteqarnermi suliffeqarfiit akileraarutit pisut ilaanni suliffeqarfiup sinneqartoorutaanik suliffeqarfinnut akileraarutinut 25 procentinut appartinnissaannut atorneqarsinnaalissapput. Tamanna nammineq piumassutsimik akiliisinnaajunnaarnermi sinneqartoorutit/pissarsiat suliffeqarfiup inaarutaasumik atorunnaarsinneqarnissaata tungaanut akileraaruteqartussaatitaasup kinguartitsineratigut anguneqarsinnaavoq. Suliffeqarfeqariaaseq taamaalilluni siunertaanngitsumik akileraarutinik sipaaruteqarnermut atorneqarsinnaavoq. Sinneqartoorutit taarsiullugu suliffeqarfimmut ingerlasumut pissarsisitsinermut atorneqarpata pissarsianit 42 – 44 procentimik imaluunniit suliffeqarfinnut akileraaruseriffimmik akileraarnermi kommuneqartunut 36 procentimik akileraarusiisoqassaaq.

Pissarsianik pissarsisoq tassaappat Kalaallit Nunaanni suliffeqarfik alla, suliffeqarfik Inatsimmi § 16, imm. 2 malillugu akiliisinnaajunnaarnermi pissarsianit tamarmiusunit akileraaruserneqassaaq. Suliffeqarfik taamatut pisoqarnerani iluanaarutaasinnaasunit akileraaruserneqassaaq, tassa suliffeqarfimmik atorunnaarsitsinermi pissarsiat aktianut piginneqataassuteqartunulluunniit pineqartunut (piginneqataassutinut) naleqqiunneqassammata.

Piginneqataassuteqartut, inuit, akiliisinnaajunnaarnermi aallaaviusumik akileraaruteqartussaatitaanngillat, tassa inuit suliffeqarfinni piginneqataassutinit tunisinermit pissarsiaminnit ataatsimut isigalugu akileraaruserneqartussaanngimmata. (aktiat akitsuuserneqarnerannit akileraarusiineq).

Aallaaviusumit taassuminnga immikkut ittunik atuutsitsisoqarpoq. Piginneqataassuteqartoq inuussutissarsiornerup imaluunniit aningaasannanniarnerup ilaatut aktianik pissarsippat, pissarsianit akileraartussaatitaavoq ajunaarutaasinnaasullu ilanngaatigissallugit, tak. § 34, imm. 1, nr. 2.

Aamma suliffeqarfimmik atorunnaarsitsineq sioqqullugu pigisanik suliffeqarfimmit suliffeqarfimmut allamut pingaarnertut aktiaateqartup § 86, imm. 2 naapertorlugu aamma pigisaanut pingaarnertut aktiaateqartumut pissarsisitsisoqarpat suliffeqarfimmik atorunnaarsitsinermi pissarsianit tamarmiusunit akileraarusiisoqassaaq. Suliffeqarfiit pingaarnertut aktiaatillip ataatsip aqutaasa akornanni pigisanik nuussinermi aningaasannanniarnissaq pinaveersaartinniarlugu malittarisassaq malittarisassamik allamik tassunga ilaanngitsumik illersuineq pineqarpoq.

Siunnersuut

Siunnersuutigineqarpoq inuit suliffeqarfimmik atorunnaarsitsinermi pissarsianit tamarmiusunit ataatsimut isigalugu akileraartussaatinneqalissasut. Aalajangersakkami inuit inuussutissarsiornerup aningaasannanniarnerulluunniit ilaatut piginneqataassutsinik pissarsisut pineqarput. Aalajangersakkamili ilaanngillat pingaarnertut aktiaatillit qulaani taaneqartutut § 86, imm. 2-mi ilaareersut.

Siunnersuutigineqarpoq akileraartussaatitaasut suliffeqarfimmik atorunnaarsitsinermi pissarsianit tamanit akileraartussaatitaasup pissarsiaanit iluanaarutinit akileraartinneqartassasut. Tassa akileraartussaatitaasoq iluanaaruteqanngippat, assersuutigalugu suliffeqarfimmi piginneqataassutit suliffeqarfimmik atorunnaarsitsinermi pissarsianit tunniunneqartunit annertunerusumik akilerlugit pissarsiarineqarsimanerat pissutigalugu, akileraarusiisoqassanngilaq.

Suliffeqarfimmik atorunnaarsitsinermi pissarsiat sapinngisamik pissarsianit akileraarutit assigissavaat, taamaammallu sapinngisamik taakku qaangissanagit. Tamanna anguniarlugu suliffeqarfinnik akileraartitsineq mianerineqassaaq. Tamassumunnga pissutaavoq suliffeqarfimmik atorunnaarsitsinermi pissarsiat annertussusaat suliffeqarfiup sinneqartooruteqarsinnaassusianut aningaasanulluunniit tigoriaannarnut atanerat, suliffeqarfimmilu piffissap ingerlanerini sinneqartoorutit suliffeqarfinnut akileraarutitigut akileraaruserneqareermata.

Suliffeqarfimmik atorunnaarsitsinermi pissarsianit tamarmiusunit akileraarutit akilersinneqarnissaannut periutsimik sumik siunnersuuteqartoqarnissamut suliffeqarfimmik atorunnaarsitsinermi pissarsiat suliffeqarfimmit Kalaallit Nunaanni angerlarsimaffeqartumit pissarsiaritinneqarnersut taamaattoqannginnersorluunniit apeqqutaavoq.

Suliffeqarfik Kalaallit Nunaanni angerlarsimaffilik pineqarpat suliffeqarfik akileraarutinik ilanngaateqartussaalersinneqassaaq. Suliffeqarfiup suliffeqarfimmik atorunnaarsitsinermi pissarsianit tamarmiusunit inunnut akileraarutit procentiisa suliffeqarfinnullu suliffeqarfinnut akileraarutit procentiata assigiinngissutaannik akileraarutinik ilanngaassaaq.

Akileraartussaatitaasup akileraarutit piginneqataassutit pisiarineqartut uppernarsarneqartut akiinut naleqqiullugit akileraaruseriffimmut qinnuteqarnikkut utertissinnaavai. Suliffeqarfimmik atorunnaarsitsinermi tamarmiusunik pissarsisitsinermi iluanaaruteqartoqanngitsoq akileraartussaatitaasup uppernarsarpagu suliffeqarfiup akileraarutit ilanngaatai akiligaalu tamarmik utertitsinermi akilerneqassapput.

Suliffeqarfimmik atorunnaarsitsinermi pissarsiat suliffeqarfimmit nunami allami angerlarsimaffeqartumit piginneqataassuteqartumut Kalaallit Nunaanni tamakkiisumik akileraartussaatitaasumut akilerneqartut pineqarpata, piginneqataassutilik suliffeqarfimmik atorunnaarsitsinermi pissarsianit tamarmiusunit iluanaarutinit akileraartussanngortinneqassasoq siunnersuutigineqarpoq. Akileraartussaatitaasup iluanaarutit Kalaallit Nunaanni isertitanit akileraaruserneqartussanik naatsorsuinermini ilanngutissavai. Iluanaarutit suliffeqarfimmik atorunnaarsitsinermi pissarsiat piginneqataassutillu pissarsiarineranni akiisa assigiinngissutaattut naatsorsussapput. Pissarsiarineranni akii tassaapput piginneqataassutaassutit pissarsiarineranni akii imaluunniit aallaqqaammut piginneqataassutit (suliffeqarfimmi piginneqataassutit). Nunani allani suliffeqarfiit akileraarutaat mianeriniarlugit taamaallaat akileraartussaatitaasup iluanaarutaasa 65 procentii ilanngunneqassapput.

|  |  |
| --- | --- |
| **Pisarsianit akileraarutinik aamma suliffeqarfimmik atorunnaarsitsinermi pissarsianit tamarmiusunit akileraarutinik naleqqiunnerat**  |  |
| **Pissarsiatut akiliinermi** |  | **Suliffeqarfimmik atorunnaarsitsinermi pissarsianik tamarmiusunik akilerneqarneq****(Kalaallit Nunaata avataani suliffeqarfik)** | **Suliffeqarfimmik atorunnaarsitsinermi pissarsianik akileraarusiineq (Kalaallit Nunaanni suliffeqarfik)** |
| Sinneqartoorutit | 100 |  | Sinneqartoorutit |  100  |  | Sinneqartoorutit |  100  |
| Pissarsianit akileraarutit | 42 |  | Suliffeqarfiit akileraarutaat (ilimagineqartoq) |  20  |  | Suliffeqarfiit akileraarutaat |  25  |
|  |  |  | Suliffeqarfimmik atorunnaarsitsinermi pissarsiat  |  80  |  | Akileraarutit kingorna sinneqartoorutit |  75  |
|  |  |  | Isertitanut akileraarutaasussaanut ilanngunneqassapput (80 kr.-t 65 procentii) |  52  |  | Suliffeqarfimmik atorunnaarsitsinermi pissarsianik akileraarusiineq (75 kr.-t 17 procentii) |  17  |
|  |  |  | Pissarsianit akileraarutit isertitanut akileraarutaasussanut ilanngunneqartut (42 procentimi) |  22  |  |  |  |
| **Akileraarutit kingorna pissarsiat** | **58** |  | **Akileraarutit kingorna suliffeqarfimmik atorunnaarsitsinermi pissarsiat** |  **58**  |  | **Akileraarutit kingorna suliffeqarfimmik atorunnaarsitsinermi pissarsiat** |  **59**  |

Pissarsianit akileraarutit inunnut akileraarutit procentiat tamarmiusoq assigaa, tassa inunnut 42-44 procenti.

Akileraartartup pissarsianit aamma suliffeqarfimmik atorunnaarsitsinermi pissarsianit inaarutaasumik akileraarutissai suliffeqarfik Kalaallit Nunaanninngaaneersuunersoq nunamiluunniit allaneersuunersoq apeqqutaatillugu takussutissiami takuneqarsinnaavoq. Suliffeqarfik nunamit allameersoq pineqarpat akileraarutinut tamarmiusunut nunami suliffeqarfiup angerlarsimaffigisaani suliffeqarfinnik akileraaruteqartitsineq apeqqutaassaaq. Nunani allani suliffeqarfiit akileraarutaasa procentiat Kalaallit Nunaannut sanilliullugu appasinnerummata nunami allami suliffeqarfiit akileraarutaat 20 procenti aallaavigineqarpoq.

Kisiannili suliffeqarfimmik atorunnaarsitsinermi pissarsianik akileraarusiineq, ilaatigut nunami allami suliffeqarfinnut akileraarusiineq ilimagineqartumit qaffasinnerunerunera appasinneruneraluunniit sillimaffigineqarsinnaannginnera pissutaalluni, pissarsianit akileraarutinut sanilliullugu qaffasinnerusinnaavoq appasinnerusinnaalluniluunniit.

*2.4. Aqutamik nuussinerni paasissutissiisussaatitaaneq uppernarsaasiortussaatitaanerlu pillugit malittarisassat allanngortinnerat*

Siunnersuutigineqarpoq paasissutissiisussaatitaaneq uppernarsaasiortussaatitaanerlu pillugit malittarisassat sukateriffigineqassasut. Aamma siunersuutigineqarpoq pisut ilaanni uppernarsaasiortussaatitaanissamik sakkukillisitsisunik malittarisassiornissamut Naalakkersuisut piginnaatinneqassasut.

§ 36 a-mi illuatungerisat aqunneqartut niueqatigiinneq pineqarpat immikkoortualunnut akuliutinnginnissamik atuisussanngortinneqarput. Tamassuma kinguneraa illuatungeriit akit atugassaritinneqartullu, illuatungeriit imminnut attuumassuteqanngitsut atugaasa assinginik atuissasut. Immikkuualuttunut akuliutinnginnissami illuatungeriit illuatungerisamit isumaqatigiissummi akinik atugassaritinneqartunillu pitsaanerpaanik anguniagaqartitsisunik akerleriinnik soqutigisaqarsinnaanerannik isumaq tunngavigineqarpoq. Tunisisup tunisinermi akit appasinnerpaajunissaat akerlianillu pisisup akikinnerpaamik pisinissani kissaatigissavaat.

Akileraaruseriffiup suliffeqarfiit suliffeqarfissuarmi imminnut atasut akinik aalajangiisarnerat pillugu suliniutaa tassaavoq suliffeqarfiit akileraartussaatitaasut isertitaasa immikkuualuttunut akuliutinnissaq naapertorlugu naatsorsorneqarnissaasa qulakkeernissaa. Suliffeqarfiit suliffeqarfissuarmi imminnut atasut akinik aalajangiisarnerannik suliniuteqarnermi taamaalilluni akileraarnermi tunngaviup qulakkeernissaa qitiuvoq, taamaalilluni Kalaallit Nunaanni ingerlatsinermi Kalaallit Nunaata akileraartarneq pillugu inatsisaata illersornissaa.

Akileraartussaatitaanerup taassuma qulakkeerneqarnissaa siunertaralugu illuatungeriit aqunneqartut niueqatigiinnerisa annertussusaa pillugu paasissutissiisussaatitsisoqarpoq (paasissutissiisussaatitaaneq). Paasissutissiisussaatitaaneq tassaavoq akileraartussaatitaasup nuussinerit aqunneqartut il.il. suuneri annertussusaallu pillugit immersugassamik immersuinissaat, tak. § 36, imm. 1.

Akileraaruseriffiup paasivaa paasissutissanik immersuiviit taakku arlaleriarluni kingusinaartumik nassiunneqartartut, assigiinngitsunik ilusilerlugit nassiunneqartartut imaluunniit uppernarsaatit skannerlugit nassiunneqartartut. Tamanna akileraaruseriffimmut paasissutissanik passussisussamut suliakkiivoq paasissutissallu nakkutilliinermi atorneqarsinnaaneri annikillisittarlugu.

Taamaammat siunnersuutigineqarpoq paasissutissat taakku ukiup isertitsiviusup kingorna ukiumi kingusinnerpaamik ulloq 15. juni nassiunneqartassasut. Taamaammat akileraartussaatitaasunut tamanut atuuttumik paasissutissanik immersuivimmik tunniussinissamut ataatsimik piffissaliisoqarpoq aqutanik nuussisartunut, tassunga ilanngullugit inunnut, namminersorlutik inuussutissarsiuteqartunut suliffeqarfinnullu. Aamma paasissutissanik immersuiviup akileraaruseriffiup atoqqusaatut elektroniskinngorlugit nassiunneqassapput.

Ilimagineqarpoq akileraaruseriffik fili aalajangersimasoq atorlugu paasissutissanik nassiussisarnissamik siunissami aalajangersaassasoq kiisalu akileraaruseriffiup nittartagaani elektroniskinngorlugu paasissutissanik immersuivimmik pilersitsissasoq. Ilimagineqarpoq siunnersuutikkut akileraaruseriffiup sulinerani paasissutissat atorneqarsinnaanerat annertussuseqassasoq. Taamaammat ilimagineqarpoq akileraartussaatitaasut ullumikkumut sanilliullugu taamaallaat killilimmik suliakkerneruneqassasut.

Tulliullugu siunnersuutigineqarpoq Naalakkersuisut malittarisassiornissamik piginnaatinneqassasut, akileraartussaatitaasullu tamassuma kingorna aqutanik nuunneqartut annertussusaat, killissaliussat Naalakkersuisut aalajangersaanissamut piginnaatitaaffigisaat qaangerpatigit suliffeqarfiit suliffeqarfissuarmi atasut uppernarsaatinik ingerlaavartumik nassiussisarnissaanik peqquneqassallutik.

Uppernarsaasiortussaatitaaneq tassaavoq akileraartussaatitaasut ilaat allaganngorlugu atortunik immikkuualuttunut akuliutinnginnissamik tunngavik naapertorlugu aqutanik nuussinernik uppernarsaasiorfiusunik suliaqartassasut. Uppernarsaasiornissamut piumasaqaatit sukumiinerusut aqutanik nuussinermi akinik aalajangersaanermut uppernarsaasiorneq pillugu Namminersorlutik Oqartussat nalunaarutaanni nr. 43 25. november 2020-meersumi aalajangersarneqarput.

Kisiannili tamakkiisumik uppernarsaasiornissamik piumasaqaat taamaallaat suliffeqarfinnut suliffeqarfissuarnullu ikinnerpaamik 250-inik sulisulinnut aamma katillugit minnerpaamik 125 mio. kr.-nik oqimaaqatigiissaaruteqartunut imaluunniit ukiumut minnerpaamik 125 mio. kr.-nik kaaviiaartitaqartunut atuuppoq, tak. § 36, imm. 4. Suliffeqarfiit anginerusut nuussinernut aqutanut uppernarsaasiussapput, tassunga ilanngullugit Kalaallit Nunaanni illuatungerisanut aqutanut nuussinerit. Kisiannili nuussinernut annertussutsimikkut pingaaruteqanngitsunut uppernarsaasiortoqassanngilaq. Suliffeqarfiit mikinerusut taamaallaat nunani Kalaallit Nunaata suliffeqarfiit suliffeqarfissuarni imminnut atasut akinik aalajangiisarnerat pillugu marloqiusamik akileraartarnermik isumaqatigiissusiorfiginngisaaniittunut nuussinerit aqunneqartut pillugit uppernarsaasiortassapput, tak. § 36 b, imm. 4, nr. 1-3.

Akileraaruseriffiup isertitanik paasissutissiissutigineqartunik pisariaqartumik tunngavissaqarani apeqqusiinissaa ajornakusoorpoq. Taamaammat suliffeqarfiit suliffeqarfissuarni imminnut atasut akinik aalajangersaanermut uppernarsaasiortarnissaat pingaaruteqarpoq. Uppernarsaasiorneq inatsimmi malittarisassat malillugit ingerlaavartumik pisassaaq, tassa assersuutigalugu illuatungerisap akiliinermi ajutooriaannaasup kinaanera taamaammallu tamassuminnga akilerneqartussaq ingerlaavartumik isummerfigineqartartussaammat.

Inatsisit atuuttut malillugit akileraartussaatitaasoq uppernarsaasiussaaq taannalu toqqortaralugu, taamaalilluni qinnuiviginninnerup kingorna kingusinnerpaamik ullut 60-it qaangiunneranni nassiunneqarsinnaalluni. Ullunik 60-inik piffissaliineq inatsimmik 2021-mi allannguinermi erseqqissarneqarpoq, tassungalu atatillugu uppernarsaasiortussaatitaanerup eqqortinneqannginnerani pillaammik akiliisitsisarnikkut pillaatissiisarneq atuutilersinneqarpoq.

Allaganngorlugu uppernarsaatinik nassiussinermut Danmarkimi malittarisassat Folketingip 2021-mi allanngortippai. Akileraartussaatitaasut uppernarsaatinik nammineerluni nalunaarsuinissamut piffissarititap kingorna ullut 60 qaangiunneranni siunissami nassiussisassapput. Uppernarsaat taamaalilluni taamaallaat qinnuiviginnittoqaannarnerata kingorna nassiunneqassanngilaq.

Ingerlaavartumik nassiussisussaatitaanermut atasunik arlalinnik iluaquteqarpoq. Tamassumani nuussinerit aqunneqartut immikkuualuttunut akuliutinnginnissamik naapertuunnersut akileraartussaatitaasut ingerlaavartumik isummertarnissaat qulakkeerneqassaaq. Suliffeqarfiit suliffeqarfissuarmi imminnut atasut aqutamik nuussinerni suliffeqarfiit uppernarsaatinik, ingerlaavartumik suliarineqartartunik suliarilluakkanillu, nalilersuisarnissaasa ilimanarnera annertunerulersippaa, aammalu pereernerisa kingorna patsisissarsiunnginnissaq qulakkeerlugu, tak. OECD’s Transfer Pricing Guidelines for Multinational Enterprises and Tax Administrations, imm. 5.7. Allaganngorlugu uppernarsaat suliarineqareerpat uppernarsaatip nutartertuartarnissaanut isumalluutinik atuinissaq annikillinerulissaaq. Tamassumani malittarisassat atuutereersut eqqortinneqarnissaat siuarsarneqassaaq. 2018-imi inatsimmik allannguinerup kingorna allaganngorlugu uppernarsaasiortoqartussaatitsilersoqarpoq, taamaalilluni qinnuiviginninnikkut akileraaruseriffimmut nassiunneqartassallutik.

Maannakkulli nalilerneqarpoq akileraartussaatitaasunut tamanut allaganngorlugu uppernarsaasiortussaatitaasunut piumasaqaatit assinginik atuilersitsisoqarnissaa naleqqutinngitsumik artukkiissasoq. Taarsiullugu nalilerneqarpoq akileraartussaatitaasut aqutanik amerlanernik nuussisartut aallartissutiginerisigut ukiuni arlalinni allanngorlugu uppernarsaatinik ingerlaavartumik naassiussisarnissaannik piumasaqaammik atuutilersitsinissaq tamassumalu kingorna killigititat annikilliartortillugit naleqqunnerusoq. Siunnersuutigineqarpoq Naalakkersuisut tamanna tunngavigalugu tamanna pillugu malittarisassiornissamut piginnaatinneqassasut.

Ilimagineqarpoq ingerlaavartumik nassitsisarnissamik piumasaqaatip ukiut arlallit ingerlaneranni atuutilersinneqarneratigut akileraartussaatitaasut kukkunersiuisullu allaganngorlugu uppernarsaatinik suliaqartarnermik misilittagaqaleriartornissamut piffissarissaarnerussasut. Aamma ilimagineqarpoq allaganngorlugu uppernarsaatinik ingerlaavartumik tunniussisussaatitaanermik atuutilersikkiartortitsineq akileraaruseriffiup uppernarsaatinik misissuisarnermut piginnaasaanut naleqqunnerussasoq.

Akileraaruseriffik pisut taakku avataanni suliffeqarfiit suliffeqarfissuarmi imminnut atasut akinik aalajangersaanermut uppernarsaatinik qinnuiviginninnerup kingorna kingusinnerpaamik ullut 60-it qaangiunneranni nassiunneqartussanik suli qinnuiviginnissinnaavoq.

Tulliullugu siunnersuutigineqarpoq akileraartussaatitaasut nuussinernik assigiinngitsunik sukumiinerusumik taaneqartunik uppernarsaasiunnginnissaat pillugu Naalakkersuisut malittarisassiornissamut piginnaatinneqassasut. Naliliisoqarpoq illuatungeriit marluullutik Kalaallit Nunaanni tamakkiisumik akileraartussaatitaasut akornanni nuussinerit aqunneqartut pineqaraangata uppernarsaasiornissamut piumasaqaat sakkukillisinneqarsinnaasoq. Nuussinerit taamatut pisoqarnerani sinneqartoorutit avammut nuunneqartussatut atorneqarsinnaanngitsut, tassa suliffeqarfiit taakku marluk Kalaallit Nunaanni akileraartarmata. Pisulli ilaanni suliffeqarfiit taakku marluk Kalaallit Nunaanni tamakkiisumik akileraartussaatitaagaluartut uppernarsaasiornissamut piumasaqaateqaannarnissaq suli naleqqutissaaq. Assersuutigalugu illuatungeriit aappaa Aatsitassat pillugit inatsit, sikumik imermillu inuussutissarsiornermi atuineq pillugu Inatsisartut inatsisaat imaluunniit innaallagissiornermut imermik atuineq pillugu Inatsisartut inatsisaat malillugit akuersissutini akileraartarnermi immikkut ittunik atugassaqartitsisoqarpat. Nuussinerit aqunneqartut taamatut pisoqarnerani sinneqartoorutit suliffeqarfimmi ataatsimi akileraartarnermi sakkukinnerusumik immikkulluunniit atugassaqartitsilluni akileraartartumut katersornerisigut akileraarutissat ikilisinneqarsinnaapput, tassunga ilanngullugu tamakkiisumik ilaannakortumilluunniit akileraartussaanngitsumut. Assersuutigalugu royaltinit akileraarutit innaallagissiornermut imermik atuineq pillugu Inatsisartut inatsisaat malillugu atuisinnaanermik akuersissutini aalajangersarneqartut suliffeqarfinnik akileraartitsisarnermut sanilliullugit sakkukinnerusinnaapput artukkiinnginnerullutilluunniit.

Tamassuma saniatigut § 36 b-mi teknikkikkut allanik annikitsunik allannguisoqarpoq. Naggasiullugu innersuussinermi kukkunernik aaqqiisoqarpoq aammalu suliffeqarfiit suliffeqarfissuarmi imminnut atasut akinik aalajangiisarnerat aamma nunamit nunamut nalunaarusiat pillugit pineqataatissiisarnermi aalajangersakkani teknikkikkut allanik allannguisoqarpoq.

*2.5. Kingunerinik aaqqiinerit aamma pisortanit ikiorsiissutit pillugit malittarisassani allannguutit kingunerannik nutarterineq*

Pisortanit ikiorsiissutit pillugit Inatsisartut inatsisaanni pisortat ikiorseeriaasiannik aaqqissuusseqqittoqarpoq. Pisortanit ikiorsiissutini malittarisassat allanngortinnerat kinguneqarpoq pisortat ikiorsiissutaasa aallaaviusumik *akit tunngavigalugit ikiorsiissutinngornerat* ikiorsiissutillu taakku qaffasissutsimikkut ikiorserneqartumut aningaasarsiat akileraarutaasussaatitaasut pineqarnerat aallaavigalugu aalajangerneqartarnerat.

Maannakkut pisortanit ikiorsiissutit pisariaqartitsinermik naliliinikkut ikiorsiissutaapput ikiorserneqartup aningaasartuutaanut aalajangersimasunut matussutaasussat pisariaqartitanullu aningaasat. Ikiorsiissutit annertussutsimikkut aningaasarsianit akileraarutit pillugit Inatsisartut inatsisaanni § 72 malillugu aallaaviusumik akileraarutaasussaannginnerat tunngavigalugu aalajangerneqartarput. Aalajangersagaq taanna malillugu aningaasat taakku akileraarutit tamarmiusut atorlugit appartinneqassapput, taakkulu *pisariaqartitsinermik naliliinermut* naleqqiullugu appartassapput. Taamaalilluni pisortanit ikiorsiissutit akilerneqartut annertoqataannik akileraartarnermi ilanngaateqarpoq.

Siunnersuutigineqarpoq § 72 atorunnaarsinneqassasoq, taamaalilluni pisortat ikiorsiissutaat akit malillugit aalajangerneqartartut isertitat A-tut akileraaruserneqartassallutik.

Pisortat ikiorsiissutaat pillugit Inatsisartut inatsisaat malillugu ataasiartumik aningaasartuutinut arlalinnut suli *pisariaqartitsinermik naliliineq tunngavigalugu* ikiorsiissutaassapput, assersuutigalugu pinartumik ataasiartumik ikiorsiissutit aamma ataasiartumik aningaasartuutinik matussutissatut ikiorsiissutit. Ikiorsiissutit taamaattut inatsimmi § 34, nr.10 malillugu ikiorserneqartumut ullumikkutut akileraarusigaassanngillat, tamannalu tunngavilersorneqarpoq ikiorsiissutit aningaasartuutinut aalajangersimasunut matussutaasussaanerat. Siunnersuummi tamassuma saniatigut siunertaavoq ikiorsiissutit akileraarusigassaanngitsut pillugit § 34, nr. 10-mik nutarterinissaq.

**3. Pisortanut aningaasatigut allaffissornikkullu kingunissai**

*3.1 Suliffeqarnermut ilanngaatip qaffanneqarnera*

Siunnersuummi suliffeqarnermut ilanngaatip qaffanneqarnissaanut siunnersuutigineqartumut aallaavigineqarpoq, isertitaqarneruneq, inuit ernianut aningaasartuutaannut ilanngaatip atorunnaarsikkiartuaarnerani pilersoq, ernianut tapiissutinut aaqqissuussinermut aningaasartuutit ilanngaatigalugit, biilinut akitsuutinik iluarsaaqqinnermit iluanaarutit ilanngullugit, kiisalu aningaasanut inatsimmi aningaasat immikkoortinneqareersut, suliffeqarnermut ilanngaatip qaffannissaanut atorneqassasut. Tamanna suliffeqarnermut ilanngaatip qaffanneqarnissaanut makkuninnga iluanaaruteqarfiuvoq:

|  |  |  |  |  |  |  |
| --- | --- | --- | --- | --- | --- | --- |
|   | **2023** | **2024** | **2025** | **2026** | **2027** | **2028** |
| **Ilanngaaseereernermi iluanaarutit – Motoorinut akitsuutit ataatsimoortut** | 16 | 29,9 | 31,9 | 34,8 | 34,8 | 34,8 |
| **Ilanngaaseereernermi iluanaarutit – inuit ernianut aningaasartuutaannut ilanngaatip atorunnaarsikkiartuaarneqarnera aamma ernianut tapiissutinik atuutsitsilerneq** | -4,5 | -6,7 | -2,2 | 2,3 | 6,8 | 11,3 |
| **Aningaasat AI2022-mi immikkoortinneqartut** | 35 | 35 | 35 | 35 | 35 | 35 |
| **Katillugit akileraarutinik qasukkartitsinermut iluanaarutit** | **46,5** | **58,2** | **64,7** | **72,1** | **76,6** | **81,1** |

Taamaalilluni ukiuni sisamani siullerni agguaqatigiissillugu 60,4 mio. koruunit suliffeqarnermut ilanngaatip qaffannissaanut atorneqarput. Taamaattumik ukiuni sisamani allannguut taannaaginnassaaq. Siunissami iluarsaaqqinnermut suliniutinit iluanaarutit tamarmiusut qaffakkiartortussaasut naliliisoqarpoq, pingaartumik erniat ilanngaatigisinnaatitaanerannik atorunnaarsitsiartuaarneq pissutigalugu. Taamaalilluni 2028-mut naliliisoqarpoq iluanaarutit annertunerusut 20,8 mio. koruunit missaanniissasut.

*3.2 Ernianut aningaasartuutinut ilanngaat*

Siunnersuut aningaasarsianit akileraarutinit nunap karsiata isertitaasa qaffasinnerunissaannik kinguneqassaaq. Allannguutip aningaasatigut kingunissaanik allaaserinninneq pillugu ernianut tapiissutit pillugit Inatsisartut inatsisissaattut siunnersuummut nassuiaatit innersuussutigineqarput.

Taannaannaq isigalugu inuussutissarsiutiginagu ernianut aningaasartuutinut ilanngaatip atorunnaarsikkiartuaarneqarnera makkuninnga aningaasaqarnikkut sunniuteqassaaq. Tassani malittaasumik sunniutaasussat eqqarsaatiginagit naatsorsuinerinnaq pineqarpoq.

|  |  |
| --- | --- |
| **Ukiumoortumik erniat ilanngaatigineqartarnerannik allanngortitsinermi iluanaarutit** |   |
| 80 %-imik erniat ilanngaatigineqarnerat | -12.289.872 |
| 60 %-imik erniat ilanngaatigineqarnerat | -24.579.744 |
| 40 %-imik erniat ilanngaatigineqarnerat | -36.869.616 |
| 20 %-imik erniat ilanngaatigineqarnerat | -49.159.488 |
| Erniat ilanngaatiginagit  | -61.449.360 |

*3.3 Nuussinerni aqunneqartuni paasissutissiisussaatitaaneq uppernarsaasiorsinnaatitaanerlu pillugit malittarisassat allanngortinnerat*

Ilimagineqarpoq malitarisassatigut akileraaruseriffik nuussinernik aqunneqartunik paasisaqarnerussasoq aamma akileraartussaatitaasunik toqqakkanik nakkutilliinissamut periarfissaqassasoq il.il. Ilimagineqarpoq akileraarutinit isertitat qaffasinnerulissasut. Kisiannili isertitat taakku qanoq annertutiginissaannik missingiinissamut maannakkut tunngavissaqanngilaq.

**4. Inuussutissarsiortunut aningaasatigut allaffissornikkullu kingunissai**

*4.1 Ernianut aningasartuut ilanngaataat*

Inuit ernianut aningaasartuutaasa ilanngaatigineqartarnerannik atorunnaarsitsinermi inuussutissarsiortunut kingunissaanik allaaserinninneq pillugu ernianut tapiissutit pillugit Inatsisartut inatsisissaattut siunnersuut innersuussutigineqarpoq.

*4.2 Nuussinerni aqunneqartuni paasissutissiisussaatitaaneq uppernarsaasiortussaatitaanerlu pillugit malittarisassat allanngortinnerat*

Ilimagineqarpoq siunnersuut akileraartussaatitaasut paasissutissiissuteqartussaatitaanermik uppernarsaasiortussaatitaanermillu eqqortitsiniarlutik allaffissornermi suliassaat annertuumik annertusinissaannik kinguneqassanngitsoq. Tamassuma saniatigut ilimagineqarpoq suliffeqarfiit suliffeqarfissuarmi imminnut atasut akinik aalajangiisarnerat pillugu malittarisassat allannguutissaattut siunnersuut inuussutissarsiortunut aningaasaqarnermi allaffissornermilu annertuunik kinguneqassanngitsoq.

**5. Avatangiisinut, pinngortitamut innuttaasullu peqqissusaannut kingunissai**

Siunnersuut avatangiisinut pinngortitamullu kinguneqassanngilaq. Siunnersuut aamma innuttaasut peqqissusaannut tunngatillugu kinguneqassanngilaq.

**6. Innuttaasunut kingunissai**

*6.1 Suliffeqarnermut ilanngaatip qaffannera*

Suliffeqarnermut ilanngaat innuttaasunut suliffeqarnermi isertitaqartunut isertitatigut siuariartitsissaaq.

Takussutissiami suliffeqarnermut ilanngaatip qaffanneqarnerani akileraarutitigut nalinga isertitaqassutsimut agguarlugu takutinneqarpoq. Akileraarutitigut annertussusiliussaq 42 procenti aallaavigineqarpoq.

|  |
| --- |
| **Ukiumut suliffeqarnermut ilanngaatip qaffanneqarnerani akileraarutitigut nalinga**  |
| **Isertitat akileraaruteqaataasussat** | **0-1000** | **1000-2000** | **2000-3000** | **3000-4000** | **4000-5000** | **Inuit amerlassusai** |
| <0 eller  | 1.342 |  |  |  |  | 1.348 |
| 0-99.999 | 8.659 | 1.103 | 53 | 3 | 3 | 9.821 |
| 100.000-199.999 | 3.992 | 1.032 | 2.044 | 1.815 | 1.942 | 10.825 |
| 200.000-299.999 | 272 | 60 | 59 | 77 | 6.523 | 6.991 |
| 300.000-399.999 | 100 | 11 | 77 | 909 | 3.749 | 4.846 |
| 400.000-499.999 | 58 | 534 | 1.667 | 1.174 | 119 | 3.552 |
| 500.000-599.999 | 1.164 | 715 | 41 | 24 | 21 | 1.965 |
| 600.000-699.999 | 1.072 | 13 | 6 | 5 | 10 | 1.106 |
| 700.000-800.000 | 662 | 2 | 2 | 3 |  | 669 |
| >800.000 | 1.335 | 2 | 2 |  | 1 | 1.340 |
| **Tamakkiisut** | **18.656** | **3.473** | **3.952** | **4.010** | **12.372** | **42.463** |

Skiimami takuneqarsinnaavoq inuit 12.372-erluinnangajaat tamakkiisumik suliffeqarnermut ilanngaateqalissasut. Inuit 23.801-it siunnersuut malillugu ukiumut 1.000 koruuninit annertunerusumik isertitaqarnerulissapput.

*6.2. Ernianut aningaasartuutit ilanngaataat*

Siunnersuut inuit ernianut aningaasartuutaasa ilanngaatigineqarsinnaatitaanerisa annikillisikkiartuaarnissaanik kinguneqassaaq. Taarsiullugu ernianut aningaasartuutit ilaannut aalajangersimasunut ernianut tapiissutit atuutilersinneqassapput.

Allannguut ataatsimut isigalugu innuttaasunut ilanngaatit nalinginnaasut qaangerlugit ernianut aningaasartuuteqartunut sunniuteqarnerusumik akileraaruteqartarnermik kinguneqassapput. Siunnersuutip aningaasatigut kingunissai pillugit itisiliilluni allaaserinninneq pillugu ernianut tapiissutit pillugit Inatsisartut inatsisissaatut siunnersuummut nassuiaatit innersuussutigineqarput.

**7. Kingunissai pingaaruteqartut allat**

Siunnersuut allanik kinguneqassanngitsoq naatsorsuutigineqarpoq.

**8. Oqartussanut kattuffinnillu il.il.tusarniaaneq**

Siunnersuut ulloq x. xx-mit lloq x.xx-mut 2022 soqutigisaqartunut ukununnga tusarniutigineqarpoq:

Avannaata Kommunia, Kommuneqarfik Sermersooq, Kommune Qeqertalik, Qeqqata Kommunia, Kommune Kujalleq, Grønlandske Advokater, SIK, GE, Sulisitsisut, NUSUKA, GrønlandsBanken, BankNordik, ASG, IMAK, Siulittaasup Naalakkersuisoqarfia, Inuussutissarsiornermut Niuernermullu Naalakkersuisoqarfik, Nunanut Allanut Naalakkersuisoqarfik, Aalisarnermut Piniarnermullu Naalakkersuisoqarfik, Isumaginninnermut Sulisoqarnermut Nunamullu Namminermut Naalakkersuisoqarfik, Ilinniartitaanermut, Kultureqarnermut, Timersornermut Ilageqqanermullu Naalakkersuisoqarfik Peqqissutsimut Naalakkersuisoqarfik, Nunalerinermut, Imminut Pilersornermut, Nukissiuuteqarnermut Avatangiisinullu Naalakkersuisoqarfik, Ineqarnermut Attaveqaasersuutinullu Naalakkersuisoqarfik, Aatsitassanut Inatsisinillu Atuutsitsinermut Naalakkersuisoqarfik aamma Meeqqanut, Inuusuttunut Ilaqutariinnullu Naalakkersuisoqarfik.

Siunnersuut aamma piffissami qulaani taaneqartumi tusarniaanermut nittartakkami takuneqarsinnaavoq.

Tusarniaanermi akissutini tiguneqartuni immikkoortut pingaarnerit ilanngussaq 1-imi ataaniittumi allaaserineqarput oqaaseqarfigineqarlutillu.

**Siunnersuummi aalajangersakkanut ataasiakkaanut nassuiaatit**

*§ 1-imut*

Nr. 1-imut

Siunnersuutigineqarpoq inuussutissarsiornerunngitsumi ernianut aningaasartuutinik ilanngaateqarsinnaatitaaneq appartikkiartuaarneqassasoq. Aamma aalajangersarneqarpoq ernianut aningaasartuutit ernianut tapiissutit pillugit Inatsisartut inatsisaat malillugit ernianut tapiiffigineqartut ilanngaatigineqartassanngitsut.

Illumut inuussutissarsiornermi namminermullu siunertamut pissarsiarineqartumut ernianut aningaasartuutit siunertanut taakkununnga marlunnut agguarneqassapput. Assersuutigalugu tassaasinnaavoq piginnittumut inissiaq, tassani inuussutissarsiutigalugu attartortittakkamik inissiaqarluni. Taamatut pisuni inissiamut akileraartussaatitaasumut inoqutigiinnullu inissiatut atorneqartumut inissiamut taarsigassarsiat ilaannut ernianut tapiissutinut piumasaqaatit eqqortinneqarpata, siunissami ernianut tapiissuteqartoqarsinnaavoq. Illup ilaanut attartortinneqartumut allatulluunniit inuussutissarsiornermi atorneqartumut, assersuutigalugu piniarfik assigisaalu, ernianut aningaasartuutit suli ilanngaatigineqarsinnaassapput.

Inuussutissarsiortup naatsorsuusiornermut nammineerlunilu nalunaarsuinermut atatillugu ernianut aningaasartuutit ingerlatsinermi aningaasartuutit akuleriittut allatuulli inuussutissarsiornermut inummullu namminermut siunertanut agguassavai. Akileraaruseriffiup akileraarusiinermut atatillugu agguaanerit nalilersussavai pisariaqarpallu agguaaneq allanngortillugu. Akileraaruseriffiup aalajangiinera akileraarusiinermi aalajangiinerit allat assigalugit Akileraartarnermut Siunnersuisoqatigiinnut naammagittaalliutigineqarsinnaavoq. Inuussutissarsiutinut namminerlu atugassanut siunertanut agguaaneq akileraarutissanik naatsorsuinermi tunngavigineqartoq ernianut tapiissutit naatsorsornerannut aamma atorneqassaaq.

Nr. 2-mut

Siunnersuummi § 34, nr. 10-mi pisortat ikiorsiissutaat akileraarusigassaanngitsut killilerneqarput. Allannguut pingaarneq tassaavoq inatsisinut allanut innersuussinerit nutarterneqarnerat.

Aalajangersakkami litra a-mi aalajangerneqarpoq innarluuteqarnermut peqqissutsimullu tapit aamma aningaasanut nammineq atorsinnaasanut tapit utoqqalinersiat pillugit Inatsisartut inatsisaat malillugu akileraarusigassaanngitsut.

Aalajangersakkami litra b-mi ikiorsiissutit pisortat ikiorsiissutaat pillugit Inatsisartut inatsisaat malillugu ikiorsiissutaasut akileraarusigassaanngitsut aalajangersarneqarput. Tassani ikiorserneqartup aningaasartuutaanut aalajangersimasumut matussutissat pisariaqartitsinermik naliliineq tunngavigalugu ikiorsiissutaasut ilaapput.

Aalajangersakkami litra c-mi aalajangerneqarpoq, ineqarnermut tapiissutit inissianut attartukkanut ineqarnermut tapiissutit pillugit Inatsisartut inatsisaat malillugu ineqarnermut tapiissutit akileraarusigassaanngitsut.

Aalajangersakkammi litra d-mi aalajangerneqarpoq, meeqqat tapersersorneqarnissaannut Inatsisisartut inatsisaat malillugu meeqqanut inuusuttunullu ikiorsiissutit akileraarusigassaanngitsut.

Litra e-mi aalajangerneqarpoq inuit innarluutillit tapersersornissaannut Inatsisartut inatsisaat malillugu ikiorsiissutit akileraarusigassaanngitsut.

Aalajangersakkami litra f-imi aalajangerneqarpoq siusinaartumik soraarnerussutisiat pillugit Inatsisartut inatsisaat malillugu immikkut pisariaqartitanut matussutissatut ataasiartumik ikiorsiissutit akileraarusigassaanngitsut.

Nr. 3-mut

§ 34, imm. 1, nr. 23-mut ilassuteqarnermi siunnersuutigineqarpoq ernianut tapiissutit akilerneqartut taperneqartumut akileraarusigassaanngitsut.

Nr. 4-mut

Allannguummi § 36 b, imm. 1 pineqarpoq, tassani oqaaseqatigiit aappaata ilanngunneqarnissaa siunnersuutigineqarluni.

Paasissutissiisussaatitaanerup qaqugu eqqortinneqarnissaanut piffissarititaq erseqqissarneqarpoq. Piffissarititap inunnut nammineerluni nalunaarsuummik akileraaruseriffiup aalajangigaa malillugu nassiussisunut atuuttoq assigaa. Aamma paasissutissat akileraaruseriffiup aalajangigaa malillugu elektroniskinngorlugu nassiunneqassasut erseqqissarneqarpoq.

Nr. 5-imut

Siunnersuutip § 36 b, imm. 2 atuuttoq ataatsimut isigalugu assigaa. Aalajangersakkalli oqaasertalerneqarnera aalajangersakkap paasiuminarnerunissaa siunertarlugu annikitsumik allanngortinneqarpoq.

Aalajangersagaq malillugu nuussinerit aqunneqartut immikkuualuttunut akuliutinnginnissaq naapertorlugu isumaqatigiissutigineqarnerannut allaganngorlugu uppernarsaatit suliarineqarnissaat toqqortarineqarnissaallu pillugit piumasaqaateqartoqarpoq. Uppernarsaat taanna ukiuni tallimani toqqortarineqassaaq qinuiviginninnerlu malillugu akileraaruseriffimmut nassiunneqassalluni.

Allannguut tassaavoq siunnersuutigineqarmat akileraartussaatitaasup akiliutaasa aqutat killigititat Naalakkersuisunit aalajangersarneqartut qaangerpatigit suliffeqarfiit suliffeqarfissuarmi imminnut atasut akornanni akinik aalajangiinermut uppernarsaatinik akileraaruteqartussaatitaasup ingerlaavartumik nassiussisarnissaa pillugu malittarisassiornissamut Naalakkersuisut piginnaatinneqartut. Allaganngorlugu uppernarsaat taamatut pisoqarnerani nammineq nalunaarsuinissamut piffissarititap kingorna kingusinnerpaamik ullut 60-it qaangiunneranni akileraaruseriffimmut nassiunneqassaaq.

Naalakkersuisut aalajangersagaq atuuttoq malillugu suliffeqarfiit suliffeqarfissuarmi imminnut atasut akornanni akinik aalajangersaanermut imarisassaanik sukumiinerusumik malittarisassiornissamik piginnaatinneqarput. Aamma siunnersuutigineqarpoq akiliinerit sukumiinerusumik taaneqartut pillugit akileraartussaatitaasup uppernarsaasiunnginnissaanut malittarisassiornissamut Naalakkersuisut piginnaatinneqassasut. Piginnaatitsineq illuatungeriit aqunneqartut marluullutik Kalaallit Nunaanni angerlarsimaffeqartut akornanni akiliinernut tunngatillugu uppernarsaasiornissamik piumasaqaatip sakkukillisinneqarnissaanut atorneqarsinnaavoq.

Nr. 6-imut

Siunnersuutip § 36 b, imm. 4 atuuttoq assigingajappaa. Inatsilli oqaasertaani § 36 b. imm. 2 oqaaseqatigiit 3-anit 5-iannut innersuussinerit siunertamut naleqqukkunnaartut peerneqarput.

Akileraartussaatitaasut tamarmik nuussinernik aqunneqartunik uppernarsaasiornissamik § 36 b imm. 1-2-mi, tak. § 36 a, aallaaviusumik ilaatinneqarput. Suliffeqarfiit mikisut uppernarsaasiortussaatitaanerat taamaallaat inunnut inatsillu naapertorlugit inuttut isigineqartunut aamma naalagaaffinni allani Kalaallit Nunaata suliffeqarfiit suliffeqarfissuarni ilaasut akornanni akinik aalajangersaasarnermi marloqiusamik akileraartarneq pillugu isumaqatigiissusiorfiginngisaani ingerlatsivinnut aalajangersimasunut nuussinerit aqunneqartut uppernarsaasiornissaat killeqartinneqarpoq. Suliffeqarfiup qaqugukkut suliffeqarfittut mikisutut isigineqarnissaanut tunngaviit siunnersuummi allanngortinneqanngillat.

Suliffeqarfiit mikisut § 36 b imm. 2 malillugu aallaaviusumik uppernarsaasiortussaatitaanngik-kaluartut, illuatungeriit imminut atasut akornanni akiliinerit tamarmik 36 a-mi immikkuualuttunut akuliutinnginnissamik tunngavik naapertorlugu ingerlanneqassapput, akileraaruseriffiullu nakkutilliinermut atatillugu akit atugassaritinneqartullu immikkuualuttunut akuliutinnginnissamik tunngavik naapertorlugu aalajangerneqartut uppernarsaasiorneqartussaatitaanngitsut pillugit akileraartussaatitaasup uppernarsaasiornissaanik qinnuivigisinnaavaa.

Nr. 7-imut

Suliffeqarnermut ilanngaatip akileraarutinik aaqqissuusseqqinnerup ilaatut allanngortinnissaa siunnersuutigineqarpoq.

Inatsimmi § 38 b, imm. 1, nr. 1-ip allanngortinneqarnerani siunnersuutigineqarpoq suliffeqarnermut ilanngaatip naatsorsorneqarneranut procentiliussaq 7 procentimiit 14,3 procentimut qaffanneqassasoq. Tamatuma saniatigut ukiumut suliffeqarnermut ilanngaatip annerpaamik annertussuserisinnaasaanut annertussusiliussaq 20.000 koruuninut aalajangersarneqarpoq. Allannguutit marluusut tamarmik ukioq isertitaqarfiusoq 2023 aallarnerfigalugu ilanngullugulu atuutilissapput.

Inatsimmi § 38 b, imm. 1, nr. 2-p allanngortinneqarnerani siunnersuutigineqarpoq annikilliartuaartitsinermut procentiliussaq 9,0 procentimut aalajangersarneqassasoq. Allannguut ukioq isertitaqarfiusoq 2023 aallarnerfigalugu ilanngullugulu atuutilissaaq.

Inatsimmi 38 b, imm. 2-mi aalajangersakkanik annikinnerusumik erseqqissaanissat siunnersuutigineqarput. Ilaatigut erseqqissarneqarpoq ukiunut aggersunut suliffeqarnermut ilanngaammut annertussusiliussaq akileraartarnermut ingerlatsiviup qaqugukkut nalunaarutigisassaneraa.

Nr. 8-mut

Siunnersuutigineqarpoq pisortat ikiorsiissutaat akileraaruserneqartussaatitaasut akileraaruserinermi suliarineqartarnerat pillugu § 72 atorunnaarsinneqassasoq.

Atorunnaarsitsineq pisortat ikiorsiissutaat ikiorserneqartumut akileraaruteqartussaatitaasumik akit malillugit ikiorsiissutinngortinneqarnerannut atavoq. Ikiorsiissutit nutaat taakku aningaasarsiatut akileraaruserneqartussaatitaasutut allatuulli suliarineqartassapput.

Nr. 9-mut

Aalajangersagaq nutaajuvoq. § 86 a-kkut siunnersuutigineqarpoq suliffeqarfimmik atorunnaarsitsinermi inunnut piginnittunut pissarsiaritinneqartut akileraaruserneqartassasut. Aalajangersakkami suliffeqarfimmik atorunnaarsitsinermi pissarsiat akilerneqartut pineqarput (suliffeqarfimmik atorunnaarsitsinermi pissarsiat), tak. § 86, imm. 2.

86 a, imm. 1-imut

Imm. 1-imi aalajangersagaq kinguneqarpoq suliffeqarfiit Kalaallit Nunaanni angerlarsimaffeqartut suliffeqarfimmik atorunnaarsitsinermi inunnut piginnittunut pissarsiaritinneqartunit akileraarutit ilanngaatigisassagaat. Aalajangersakkamili pingaarnertut aktiaatillit § 86, imm. 2-mi ilaasut ilanngunneqanngillat.

Suliffeqarfimmik atorunnaarsitsinermi pissarsianit akileraarutit suliffeqarfiup kommunimi angerlarsimaffigisaani inunnut akileraarutit procentiat tamarmiusoq assigaa, suliffeqarfinnut akileraarutit procentiat ilanngaatigalugu. Suliffeqarfiup Akileraartarnermut Aqutsisoqarfik akileraartarnermi kommunerippagu, akileraarutit nuna tamakkerlugu akileraarutit procentiat assigissavaat, nunalu tamakkerlugu akileraarutit procentiannit suliffeqarfiit akileraarutaasa procentiat ilanngaatigineqassaaq.

Suliffeqarfiup pissarsisitsisup akileraarutit ilanngaatigissavai, akileraarutillu § 88-imi malittarisassat malillugit nalunaarutigalugit akilerlugillu.

Akileraartussaatitaasup pissarsisitsinermi pissarsiaqannginneq uppernarsarpagu akileraarutit tamakkerlugit ilaalluunniit akileraaruseriffimmut qinnuteqarnikkut utertissinnaavai. Akileraartussaatitaasup tamanna uppernarsarniarlugu, suliffeqarfimmi piginneqataassutinik pisinermut uppernarsaat takutissavaa. Ajunaarutaasinnaasut ilanngaatigineqarsinnaanngillat.

Assersuut:

Akileraartussaatitaasup kisimiilluni piginnittutut 250.000 kr.-nik akiliilluni piginneqataassuseqarluni ingerlatseqatigiiffik 2005-imi pilersippaa. Suliffeqarfik Kommuneqarfik Sermersuumi angerlarsimaffeqarpoq. Suliffeqarfik 2023-mi atorunnaarsinneqarpoq, tamassumanilu suliffeqarfimmik atorunnaarsitsinermi 1.000.000 kr.-t pissarsiaritinneqarput. Suliffeqarfiup pissarsianit akileraarutit ilanngaatigissavai akilerlugillu (42 pct – 25 pct.=) 1.000.000 kr.-t 17 procenti assigalugu 170.000 kr.

Akileraartussaatitaasup piginneqataassutit pisiarineqarneranni akiliutigineqartunut tamarmiusunut naleqqiullugu pilersitsinermi aningaasartuutit akileraaruseriffimmut uppernarsarlugit akileraarutit ilaat utertissinnaavai. Akileraartussaatitaasup taamatut pisoqarnerani (250.000 kr./1.000.000 kr,) x 170.000 kr. =)) 42.500 kr. akileraaruseriffimmit utertissinnaavai.

Imm. 2-mut

Imm. 2-kkut siunnersuutigineqarpoq suliffeqarfimmik atorunnaarsitsinermi pissarsiaritinneqartunit akilerneqartut inunnut Kalaallit Nunaanni tamakkiisumik akileraartussaatitaasunut akileraaruserneqartussaatitaassasut. Aalajangersakkami imm. 2-mi suliffeqarfinni nunani allani, aamma Danmarkimi Savalimminilu angerlarsimaffeqartunit suliffeqarfimmik atorunnaarsitsinermi pissarsiaritinneqartut ilaapput.

Aalajangersakkami taaguutit inuussutissarsiorneq aamma aningaasannanniarneq taaguutit § 34, imm. 2, nr.2-mi paasineqarnerat naapertorlugu paasineqassapput. Piginnittup piginneqatigiissutit inuussutissarsiornerup aningaasannanniarnerullu ilaatut pissarsiarisimappagit, taamaammallu pissarsiat § 34, imm. 1-imi malittarisassat malillugit akileraaruserneqartussaallutik, siunnersuutikkut suliffeqarfimmik atorunnaarsitsinermi pissarsiat akileraaruserneqarnerat pillugu malittarisassanit nalinginnaasunit saneqqutsineq pineqarpoq.

Imm. 2 malillugu pissarsiat piginneqataassutit pissarsiarineranni akiisa aamma suliffeqarfimmik atorunnaarsitsinermi pissarsiarineqartut allamut tunniussinermi aningaasanut sanilliunneqartut assigiinngissutaattut naatsorneqassapput. Kisiannili pissarsiat naatsorsorneqartut aningaasarsiat akileraaruserneqartussat naatsorsorneranni taamaallaat 65-procentii ilanngunneqassapput. Aningaasarsiat B-t pineqarput. Ajunaarutaasinnaasut ilanngaatigineqarsinnaanngillat.

Akileraaruseriffik nunani allani suliffeqarfimmik atorunnaarsitsinermi pissarsisitsinermi qinnuiginnittoqarneratigut akileraarutinit § 69 malillugu ilanngaateqartitsisinnaavoq.

Nr. 10-mut

Aalajangersakkami siunertaq taassaavoq § 105, imm. 1, nr. 7-imi aamma 8-mi kukkusumik innersuussinerup aaqqinneqarnissaa. Aalajangersakkani taakkunani marlunni kukkunikkut ”§ 39 b” innersuussutigineqarpoq, tassanilu § 36 b-mut aqunneqartunik nuussinermi paasissutissiisussaatitaanermik aamma suliffeqarfiit suliffeqarfissuarmi imminnut atasut akinik aalajangiinerannik uppernarsaanissamik imaqartunut innersuussisoqartussaanikuuvoq.

Peqatigitillugu siunnersuutigineqarpoq nr 8-mi aalajangersakkap oqaasertaa allanngortinneqassasoq. Siunnersuutigineqarpoq ”akileraaruseriffimmit qinnuiginninneq malillugu” piffissaq eqqorlugu nassiussinissap pineqarneranut innersuussineq peerneqassasoq. Siunnersuummi siunertaavoq akileraaruseriffimmit qinnuiviginninnikkut uppernarsaammik nassiussisussaatitaanerup malinneqannginnerani piffissaq eqqorlugu allaganngorlugu uppernarsaasiunnginneq akiliisitsinikkut iliuuseqarfigineqartarnissaata aalajangersarnera. Tassa aalajangersakkami qinnuivigineqarani allaganngorlugu uppernarsaammik nassiussisussaatitaaneq aamma ilaavoq. § 36 b, imm. 2-mut allannguutit innersuussutigineqarput.

*§ 2-mut*

Imm. 1-imut

Siunnersuutigineqarpoq inatsit ulloq 1. januar 2023 atuutilersinneqassasoq, ukiumiillu aningaasarsiorfiusumit 2023-mit atulissalluni.

**Ilanngussaq 1**

|  |
| --- |
| **Siunnersuut inatsimmut atuuttumut sanilliullugu**  |
| *Maannakkut oqaasertaliineq* | *Siunnersuut*  |
|  | **§ 1**Inatsisartut inatsisaanni nr. 12, 2. november 2006-imeersumi, ilaatigut Inatsisartut inatsisaatigut nr. 2, 16. april 2007-imeersukkut, Inatsisartut inatsisaanni nr. 11, 15. november 2007-imeersukkut, Inatsisartut inatsisaanni nr. 9, 5. december 2008-meersukkut, Inatsisartut inatsisaatigut nr. 3, 30. november 2009-meersukkut, Inatsisartut inatsisaanni nr. 9, 3. december 2012-imeersukkut, Inatsisartut inatsisaatigut nr. 10, 29. november 2013-imeersukkut, Inatsisartut inatsisaatigut nr. 7, 6. juni 2016-imeersukkut kingullermillu Inatsisartut inatsigaatigut nr. 22, 28. november 2018-imeersukkut, Inatsisartut inatsisaanni nr. 41, 2. december 2019-imeersukkut, kingullermillu Inatsisartut inatsisaanni nr. 11, 1. december 2021-meersukkut allanngortinneqartumi imatut allannguisoqarpoq: |
|  | **1.** § 15-imi imm. 5-itut ilanngunneqarpoq:”*Imm. 5.* Ernianut aningaasartuutit ernianut tapiissutit pillugit Inatsisartut inatsisaat naapertorlugu ernianut tapiissuteqarfiunngitsut aningaasarsiat akileraaruserneqartussaatitaasut naatsorsorneranni aningaasat akiligassanngornikut 2024-mi 80 procentii, 2025-mi 60 procentii, 2026-mi 40 procentii, 2027-mi 20 procenti 2018-imilu 0 procentii ilanngaatigineqarsinnaapput. Oqaaseqatigiit siullianni killiliinerit aningaasartuutit inuussutissarsiornermi siunertanut ilaappata atorneqarsinnaanngillat.” |
| **§ 34.**10)  pisortanit ikiuutisiat akuersissutigineqartut:a) pisuni ataasiakkaani naliliineq tunngavigalugu pisortanit pensionisianut tapiliussatut, matumani aamma meeqqanut tapiliussatut tunniunneqartut,b) ataasiartumik ikiorsiissutitut, nuunnermi ikiuutisiatut, ilisinermi ikiuutisiatut, angerlarsimaffimmi ikiorteqarnermut aamma angerlarluni angalanermut ikiuutisiatut tunniunneqartut,c) ineqarnermut tapiissutitut tunniunneqartut,d) meeqqanut inuusuttunullu ikiorsiissutitut tunniunneqartut,e) inunnut annertuumik innarluuteqartunut ikiorsiissutitut tunniunneqartut,f) piginnaanngorsaqqinneqarnermut atatillugu ataasiartumik ikiorsiissutitut immikkut ittumik tapiissutitut tunniunneqartut. | **2.** *§ § 34, nr. 10*, imatut oqaasertalerneqarpoq:”10) Pisortanit ikiuutisiat akuersissutigineqartut:a) innarluuteqarnermut peqqissutsimullu tapiissutitut, utoqqalinersiutit pillugit Inatsisartut inatsisaat malillugu aningaasatigut atugassalluunniit tunngavigalugit tapitut ikiorsiissutigineqartut.b) pisortat ikiorsiissutaat pillugit Inatsisartut inatsisaat malillugu ineqarnermut tapiissutitut, ataasiartumik pinartumik ikiuutisiatut, ataasiartumik aningaasartuutinut ikiuutisiatut, nuunnermut ikiuutisiatut, ilisinermi aningaasartuutinut akiliutinut ikiuutisiatut, angalanermut aningaasartuutinut akiliutinut ikiuutisiatut aamma angerlarluni angalanermut ikiuutisiatut,c) inissiani attartortittakkani ineqarnermut tapiissutit pillugit Inatsisartut inatsisaat malillugu ineqarnermut tapiissutitut,d) meeqqat ikiorneqarnissaannut Inatsisartut inatsisaat malillugu meeqqanut inuusuttunullu ikiuutisiatut,e) inuit innarluutillit tapersersorneqarnissaannut Inatsisartut inatsisaat malillugu inunnut innarluutilinnut ikiuutisiatut,f) siusinaartumik soraarnerussutisiat pillugit Inatsisartut inatsisaat malillugu immikkut pisariaqartitanut matussutitut ataasiartumik ikiuutisiatut. |
|  | **3.** I § 34, imm. 1-imi, nr. 23-tut ilanngunneqarpoq:”23) Ernianut tapiissutit pillugit Inatsisartut inatsisaat naapertorlugu ernianut tapiissutit akilerneqartut.” |
| **§ 36 b.** Akileraartussaatitaasut § 36 a-mi pineqartut nammineerluni nalunaaruteqarnermi, § 36 a-mi taaneqartunik inunnik inatsisitigullu pisinnaatitaasunik aalajangersimasumillu ingerlatsiviusunik illuatungeqarluni niuernikkut imaluunniit aningaasatigut ingerlatitsinerit (nakkutigisaasunik iliuutsit) suuneri annertussusiilu pillugit paasissutissanik tunniussissapput. | **4.** § 36 b, imm. 1-imi, oqaaseqatigiit aappaattut ilanngunneqarpoq:”Tamanna pillugu paasissutissat akileraaruseriffiup periuseq innersuussutaa atorlugu kingusinnerpaamik 15. juni elektroniskinngorlugit nassiunneqassapput, takujulli akileraaruserinermik ingerlatsineq pillugu Inatsisartut inatsisaanni § 16. imm. 5.” |
| **§ 36 b**, imm. 2*Imm. 2.* Akileraartussaatitaasut nakkutigisaasunik iliuutsinut taamaattoq imm. 4 takuukakit piumasaqaatillu qanoq aalajangerneqarsimanerannut allakkatigut uppernarsaatinik sanassapput toqqortaralugillu. Allakkatigut uppernarsaatit ukioq naatsorsuuseriffiusup suliami pineqartumi attuumassuteqartup naaneraniit ukiuni tallimani isumannaatsumik toqqortarineqassapput. Allakkatigut uppernarsaatit akileraartarnermi oqartussaasut qinnuteqarneratigut tassunga takutinneqassapput, imaattuusariaqarlutillu akit piumasaqaatillu, iliuutsit illuatungeriit attaviitsuusut akornanni naammassineqarsimagaluarunik atuuttuusimasussanut naapertuunnersut naliliinissamut tunngavissaasinnaassallutik. tallimaattut arfernattullu ivertinneqassaaq*:*”Paasissutissanik toqqorsivinnit misissuinertut allakkatigut uppernarsaatit aatsaat suliarineqartassapput akileraaruseriffik tamatuminnga piumasaqarpat, sivikinnerpaamillu ullunik 60-inik piffissaliilluni. Iliuutsinut nakkutigisaasunut annertussutsikkut akulikissutsikkullu pingaaruteqanngitsunut allakkatigut uppernarsaasiortoqassanngilaq. Allakkatigut uppernarsaatit imarisassaat pillugit Naalakkersuisut malittarisassiorsinnaapput. | **5.** § 36 b, imm. 2, imatut oqaasertalerneqarpoq: ”*Imm. 2.* Akileraartussaatitaasoq nuutsinernut aqunneqartunut akit piumasaqaatillu qanoq aalajangersarneqarnerannut allaganngorlugu uppernarsaasiussaaq toqqortaralugillu, takujulli imm. 4. Allaganngorlugu uppernarsaat ukiup naatsorsuusiorfiusup atortuni pineqartup naaneranit ukiuni tallimani isumannaatsumik toqqorneqassaaq. Allaganngorlugu uppernarsaat imatut isikkoqassaaq illuatungeriit imminnut atanngitsut nuussinernik naammassinnissimasinnaanerat naapertorlugu akit piumasaqaatillu qanoq aalajangersarneqarnerannik nalilersuinermut tunngaviusinnaalluni. Nuussinernut aqunneqartunut annertussutsimikkut akulissutsimikkullu pingaaruteqanngitsunut allaganngorlugu uppernarsaasiortoqassanngilaq. Akileraartussaatitaasup akileraaruseriffiup qinnuiviginninneratigut uppernarsaatit sivikinnerpaamik ullunik 60-inik piffissaqartitsilluni piffissarititap akileraaruseriffimmit aalajangerneqartup iluani nassiutissavai. Suliffeqarfiit suliffeqarfissuarni imminnut atasut taakkualuunniit peqatigalugit akileraaruserinermik ingerlatsineq pillugu Inatsisartut inatsisaanni § 16 imm. 3 malillugu nammineerluni nalunaarsuinerup tunniunnissaanut piffissarititap kingorna allaganngorlugu uppernarsaatinik kingusinnerpaamik ullut 60-it qaangiunneranni ingerlaavartumik tunniussisussaatitaanerannut piumasaqaatit minnerpaaffissaat pillugit Naalakkersuisut malittarisassiorsinnaapput. Naalakkersuisut allaganngorlugu uppernarsaatit imarisassaat akileraartussaatitaasullu ilaasa taamaallaat nuussinernut sukumiinerusumik taaneqartunut allaganngorlugu uppernarsaasiornissaat pillugu malittarisassiorsinnaapput.” |
| **§***§ 36 b*, *imm. 4*: *Imm. 4.*Akileraartussaatitaasut, kisimiillutik imaluunniit § 36 a, imm. 4, naapertorlugu ingerlatseqatigiiffiit ingerlatseqatigiiffissuakkut imminnut atasut peqatigalugit, 250 ataallugit sulisoqartut aamma ukiumut katillugit 125 mio. kr.-nik naatsorsuutitigut oqimaaqatigiissitaqartut imaluunniit ukiumut 250 mio. kr.-t ataallugit kaaviiaartitaqartut, imm. 2, oqaaseqatigiit pingajuat, sisamaat tallimaallu suli atuutsillugit, taamaallaat allakkatigut uppernarsaatinik suliaqarlutillu toqqortaqartassapput qanoq akigititat atugassarititaasullu aalajangersarneqarneri pillugit:1)  Inunnut pappiaqqatigullu inunnut nunani allaneersunut iliuutsinut nakkutigisaasunik  nuussinernut, takuuk § 36 a, imm. 6, Kalaallillu Nunaata naalagaaffiullu allap pineqartup akornanni marloqiusamik akileraartannginnissamut isumaqatigiissuteqarfiunngitsunut.2)  Iliuutsinut nakkutigisaasunut nunani allani aalajangersimasumik ingerlatsiveqartuni, takuuk § 36 a, imm. 6, Kalaallillu Nunaata naalagaaffiullu allap pineqartup akornanni marloqiusamik akileraartannginnissamut isumaqatigiissuteqarfiunngitsunut.3)  Iliuutsinut nakkutigisaasunut Kalaallit Nunaanni aalajangersimasumik ingerlatsiveqartuni, tassani akileraartussaatitaasoq, § 36 a, imm. 1, nr. 5 naapertorlugu naalagaaffimmi aallami Kalaallit Nunaannik marloqiusamik akileraartannginnissamik isumaqatigiissuteqanngitsumi angerlarsimaffeqarnera toqqammavissaatillugu. | **6.** § 36 b, imm. 4, imatut oqaasertalerneqarpoq:” *Imm. 4.*  Akileraartussaatitaasoq nammineq imaluunniit suliffeqarfiit suliffeqarfissuarmut atasut peqatigalugit, tak. § 36 a, imm. 4, 250-it ataallugit sulisoqartoq ukiumut 125 mio. kr. ataallugit oqimaaqatigiissaaruteqartoq imaluunniit ukiumut 250 mio. kr. ataallugit kaaviiaartitaqartoq taamaallaat ukununnga akit piumasaqaatillu qanoq aalajangersarneqarnerannut allanngorlugu uppernarsaasiussaaq toqqortaralugillu:” |
| **§ 38 b** Sulinermut ilanngaat ukiumut akissarsiaqarfiusumut ataatsimut imatut annertussuseqarpoq:1) Sulinermut ilanngaat aningaasarsianut tunngaviup § 21, imm. 2 malillugu ilanngaat aalajangersimasoq ilanngullugu § 67 malillugu inummut ilanngaatit qaangernerani 7,0 procentimik annertussuseqarpoq. Kisiannili sulinermut ilanngaatip ukiumi aningaasarsiorfiusumi ataatsimi 9.800 kr. qaangersinnaanngilaa.2) Sulinermut ilanngaat aningaasarsianut tunngaviup ukiumut ataatsimut 386.000 kr.-nik qaangerneranni 4,5 procentimik annikillisinneqassaaq. Kisiannili sulinermut ilanngaatip ukiumi aningaasarsiorfiusumi ataatsimi 0 kr.-nik appasinnerusinnaanngilaq. Imm. 2. Imm. 1-imi aningaasat annertussusaat aningaasarsianullu tunngaviup killingi ukiumut aningaasarsiorfiusumut 2020-mut atuupput. Aningaasat annertussusaat isertitanullu tunngaviup killingi ukiumut aningaasaqarfiusumut pineqartumut akit aaqqinnerannut procenti atorlugu 1. januar aaqqinneqartassapput, tak. Procenti aaqqiissutissaq aamma maannakkorpiaq aningaasarsiat pillugit Inatsisartut inatsisaat. | **7.** § 38 b imatut oqaasertalerneqarpoq: ” **§ 38 b.** Ukiuni isertitaqarfiusuni makkunani suliffeqarnermut ilanngaat: 1) Ukiuni isertitaqarfiusuni 2020 – 2022 suliffeqarnermut ilanngaat, § 21, imm. 2 malillugu ilanngaat aalajangersimasoq ilanngullugu § 67-imi inummut ilanngaat qaangerpagu aningaasarsiat tunngaviusut 7 procentiannik annertussuseqarpoq. Ukioq isertitaqarfiusoq 2023 aallarnerfigalugu ilanngullugulu oqaaseqatigiinni siullerni procentiliussaq 14,3 procentiuvoq. Kisiannili ukiumut aningaasarsiorfiusumi suliffeqarnermut ilanngaatip 9.800 (2020-mi annertussusaa) qaangersinnaanngilai. Ukioq isertitaqarfiusoq 2023 aallarnerfigalugu ilanngullugulu oqaaseqatigiit pingajuanni akigititaq 20.000 koruuniuvoq (2023-mi annertussusaa)2) Suliffeqarnermut ilanngaat isertitani tunngaviit ukiumi aningasarsiorfiusumi 386.000 kr. (2020-mi annertussusaa)qaangerpagit 4,5 procentimik 0 kr.-mut appartikkiartuaarneqassaaq. Ukioq isertitaqarfiusoq 2023 aallarnerfigalugu ilanngullugulu oqaaseqatigiinni siullerni procentiliussaq 9,0 procentiuvoq.  *Imm. 2.*  Imm. 1-imi aningaasartai aammalu isertitanut tunngavissanut killiliussat, ukiumut aningaasaliiffiusumut pineqartumut, ukiumut akinut iluarsiinermut procentiliussamik iluarsineqartassapput, takuuk procenti aaqqiissutissaq aamma maannakkorpiaq aningaasarsiat pillugit Inatsisartut inatsisaat. Nalingi koruunit aningaasartaannut iluitsumut qaninnermut iluarsineqassapput. Akileraartarnermut ingerlatsiviup akigititat ukiunut isertitaqarfiusunut atuuttut, ukioq isertitaqarfiusoq akigititat atuuffissaat sioqqullugu, ukiumoortumik qaammatisiutit malillugit ukiumi ulloq 10. oktobari nalunaarutigissavai.” |
| **§ 72.** Inuk § 1 naapertorlugu akileraartussaatitaasoq pisariaqavissuinnarnut ikiorsiissutinik imaluunniit pisariaqartitsineq naapertorlugu annertusisanik ikiorsiissutinik § 34, nr. 10 malillugu akileraaruteqaataasussaanngitsutut isigineqanngitsunik pissarsisimappat, akileraarutissat tamarmiusut aningaasarsiat taakkua akileraarutitaannut naapertuuttumik annertussusilinnik appaartinneqassapput. | **8.** *§ 72* atorunnaarsinneqarpoq.  |
|  | **9.** 86 a malillugu ilanngunneqarpoq:”§ 86 a. Suliffeqarfiit § 1-imi ilanngunneqartut § 86, imm. 2 aamma § 16 imm. 2 avataanni pisuni suliffeqarfimmik atorunnaarsitsinermi pissarsiaritinneqartut kommunimi suliffeqarfiup angerlarsimaffiani akileraarutit procentiannik akileraartitsinermi procentip tamarmiusup aamma § 60 naapertorlugu suliffeqarfinnik akileraartitsinermi procentip assigiinngissutaannik pissarsianit akileraarutit ilanngaatigissavaat. Suliffeqarfiup akileraarutit akilersinneqartut akilissavai aammalu akileraaruseriffimmut § 88-imi malittarisassat malillugit tamanna pillugu nalunaaruteqassalluni. Akileraartussaatitaasup akileraarutit akilersinneqartut suliffeqarfimmi piginneqataassutsinik pisinermi akiliutigineqartunut uppernarsarneqartunut atatinneqarsinnaasut annertussusaannut naleqqiullugit akileraaruseriffimmut qinnuteqarnikkut utertissinnaavai. Imm. 2. Aningaasarsianik akileraarutaasussaatitaasunik naatsorsuinermi inuit tamakkiisumik akileraartussaatitaasut suliffeqarfimmik nunani allani angerlarsimaffeqartuni, tassunga ilanngullugit Danmarkimi aamma Savalimmiuni atorunnaarsitsinermi pissarsiat ilanngullugit naatsorsussavaat. Aningaasarsiat akileraarutaasussaatitaasut suliffeqarfimmik atorunnaarsitsinermi s aamma suliffeqarfimmi piginneqataassutinik pisinermi akiliutigineqartut assigiinngissutaattut naatsorsorneqassapput. Kisiannili pissarsiat taamaallaat 65 procentii aningaasarsianut akileraarutaasussaatitaasunut ilanngullugit naatsorneqassapput. Ajunaarutit aningaasarsiani akileraarutaasussaatitaasuni ilanngaatigineqarsinnaanngillat. Akileraaruseriffiup akileraarutit naalagaaffinnut allanut, Danmarkimut imaluunniit Savalimmiunut akilerneqartut akileraarutinit ilanngaatigineqarnissaat § 69 malillugu akuerisinnaavaa.” |
| **§ 105**, nr. 7-8 imatut7) nakkutigineqartumik nuussinerit pillugit killilimmik uppernarsaasiisussaatitaanermut piumasaqaatit naammassineqarnissaat pillugu eqqunngitsunik paasinerluutaasinnaasunilluunniit nalunaaruteqartoq, takuuk 39 b, imm. 4, imaluunniit8) akileraartarnermut ingerlatsivimmiit piumaffigineqarluni nakkutigineqartumik nuussineq § 39 b, imm. 2, aamma nunamiit nunamut nalunaarusiaq malillugu suliarineqartussaatitaasoq, takuuk § 39 b, imm. 6-12 pillugu allaganngorlugu uppernarsaammik piffissaq eqqorlugu nassiussinngitsoq. | **10.** 105, imm. 1, nr. 7 aamma 8, imatut oqaasertalerneqarput:”7) akiliinerit aqunneqartut pillugit killilimmik uppernarsaasiortussaatitaanermut piumasaqaatit eqqortinnerat pillugu eqqunngitsunik uukapaatitsilluniluunniit paasissutissiineq, tak. § 36 imm. 4, imaluunniit8) nuussinerit aqunneqartut pillugit allaganngorlugu uppernarsaatinik § 36 b, imm. 2 malillugu aamma nunamit nunamut nalunaarutinik suliarineqartussaatitaasunik piffissaq eqqorlugu tunniussinngitsoq, tak. § 36, imm. 6-12.” |
|  | **§ 2**Inatsisartut inatsisaat ulloq 1. januar 2024 atuutilersinneqassaaq. |